jkorsvik/nowiki_second_scrape_merged huggingface dataset:
Wallis- og Futunaøyene

Wallis- og Futunaøyene er et fransk territorium i det sørvestre Stillehavet. Hovedstaden heter Mata-Utu. Det har status som oversjøisk samfunn. Wallis- og Futunaøyene har et folketall på 12 197 (2013).


== Befolkning ==
Av en befolkning på totalt 12 197 bodde i 2013 8 584 på Uvea (Wallis) og 3 613 på Futuna. Hovedstaden Mata-Utu hadde i 2013 1 075 innbyggere.


== Styre ==
Wallis og Futuna styres av et råd som ledes av en administrator (administrateur supérieur) utnevnt av Frankrike. Rådet består av de tre tradisjonelle monarkene og tre medlemmer som velges av den territorielle forsamlingen. Den territorielle forsamlingen består av 20 medlemmer.
Øyene har blitt tilbudt selvstendighet flere ganger, men lokalbefolkningen har stemt nei (med stort flertall) hver gang. 


== Administrativ inndeling ==
Forvaltningsmessig deles området i tre tradisjonelle kongedømmene, royaumes coutumiers. De heter Uvea, Sigale og Alo. Uvea er igjen delt inn i tre distrikter.


== Historie ==
Wallis og Futuna var i århundrer delt i tre kongedømmer, Uveariket, Sigaleriket og Aloriket. Det som var de tre rikene, er den dag i dag områder med betydning innen landets styre.
I desember 2015 fikk øyene mobiltelefonnett, som det siste franske området i Stillehavet.


== Referanser ==


== Eksterne lenker ==
Offisielt nettsted 
(en) Wallis and Futuna – kategori av bilder, video eller lyd på Commons
Flintshire

Flintshire (walisisk Sir y Fflint) er et grevskap i det nordlige Wales. Det grenser mot Wrexham og Denbighshire i Wales, og Merseyside og Cheshire i England. Administrasjonsbyen er Mold.


== Det tradisjonelle grevskapet ==

Det nåværende grevskapet ble opprettet i 1996, men Flintshire har en lengre historie. Grensene for det tradisjonelle og det administrative grevskapet stemmer ikke helt overens. Spesielt gjelder dette eksklaven Maelor Saesneg, som administreres som del av Wrexham, og Prestatyn og Rhyl som er en del av Denbighshire. 


== Steder i Flintshire ==
Buckley
Flint
Hawarden
Holywell
Mold


== Kultur i Flintshire ==
Flintshire Historical Society journal, historisk tidsskrift
IATA-flyplasskode

En IATA-flyplasskode er en kode bestående av tre bokstaver som identifiserer alle flyplassene i verden, som har passasjertrafikk. Koden er utstedt av International Air Transport Association (IATA). Koden brukes til billetter og bagasje, og finnes ofte på bagasjelappen på koffertene.
Utsendelsen av kodene er bestemt ut ifra IATA Resolution 767, og er administrert av IATA-hovedkvarteret i Montréal. Kodene er unike i hver tid, men en del har blitt igjenbrukt.
Mens IATA-kodene er mest kjent for folk flest finnes det også en annen type kode, nemlig ICAO flyplasskoder som består av 4 bokstaver. Denne koden er den mest brukte innad i flybransjen, og blir blant annet brukt til å planlegge flyvninger. Denne koden brukes også til små private flyplasser, mens IATA-kodene kun finnes til flyplasser med passasjerertrafikk.


== Se også ==
IATA-kode


== Eksterne lenker ==
Airport ABCs: An Explanation of Airport Identifier Codes
IATA Document Distribution
Database with extended seach functionality
IATA airports linked to Google Maps and Google Earth
Daniel Owen (forfatter)

Daniel Owen (født 20. oktober 1836, død 22. oktober 1895) var en walisisk forfatter av romaner, generelt betraktet som den fremste walisiskspråklige romanforfatter på 1800-tallet.


== Liv og virke ==


=== Bakgrunn ===
Han ble født i Mold i Flintshire. Hans far, Robert Owen, var gruvearbeider. Hans far og to brødre, James og Robert, omkom den 10. mai 1837 i wn ulykke da kullgruven Argoed ble overflømmet. Tapet fikk alvorlige konsekvenser for familien som sank ytterligere ned i fattigdom. Owen fikk ingen formell skoleundervisning, men har fremholdt at han hadde stor takknemlighetsgjeld til søndagsskolen.
Som ung mann ble han først lærling hos en skredder, og forsøkte seg deretter på prestestudiet. Dette lyktes han ikke med, og gikk tilbake til skredderyrket.


=== Forfatter ===
Etter hvert begynte han å skrive, og valgte å bruke sitt morsmål, walisisk. Han var den første som skrev romaner på dette språket, og regnes fortsatt som dets fremste romanforfatter. Han skrev først poesi under forfatternavnet Glaslwyn, fikk framført sine tekster i de lokale eisteddfodau (folkeminnefestivaler) og greide også å få utgitt en del av dem.
Hans første betydelig verk på walisisk var en oversettelse av Timothy Shay Arthurs korte fortelling Ten Nights in a Bar-Room and What I Saw There. Deretter studerte han uten å lyktes som prest. Han ble til sist metodistprest og kom inn på teologisk skole i Bala i 1865, men greide ikke å fullføre kurset. Fra 1867 og til 1876 arbeidet han som skredder i Mold og prekte på søndagene.
Han er kreditert for å ha begynt tradisjonen med walisiskspråklige romaner, Rhys Lewis ofte kreditert for å være den første. Han hadde innflytelse på mange senere romanforfattere som blant annet Kate Roberts og T. Rowland Hughes.


== Bibliografi ==
Y Dreflan (1881)
Rhys Lewis (1885)
Enoc Huws (1891)
Gwen Tomos (1894)
Straeon y Pentan (korte fortellinger) (1895)


== Referanser ==
Flint (Wales)

Flint (walisisk Y Fflint) er en by i Flintshire i det nordlige Wales. Den ligger ved elven Dee. Byen var tidligere administrasjonssenter i grevskapet, men disse funksjonene er flyttet til Mold. 
Flint har det eldste bycharteret i Wales, datert 1284. Statusen kommer i høy grad av at Edvard I av England begynte byggingen av Flint Castle der i 1277. Slottet er kjent for å være stedet for Rikard II ble overlevert til Henry Bolingbroke i 1399. 
Byen var vertskap for den nasjonale Eisteddfod i 1969. Det er derfor en sirkel med gorseddsteiner der. 
Ved folketellingen 2001 identidifiserte omkring 6 % av befolkningen seg som walisisk-talende. En betydelig større andel har kunnskap om språket, men nivået varierer. Det er installert en fjernsynssender i Flint, slik at man kan ta inn sendinger på walisisk. De fleste i byen snakker en distinkt dialekt av engelsk. Dialekten har en unik sammensetning som består dels av elementer man finner i andre walisiske dialekter av engelsk, og dels av elementer man finner i Cheshire, Wirral og Merseyside. Personer som snakker dialekten antas ofte å være fra Liverpool, fordi dialektene høres svært like ut, og Liverpool-varianten er langt mer kjent for de fleste. 


== Referanser ==
Rhosllanerchrugog

Rhosllanerchrugog er en liten by i Wrexham i det nordlige Wales, omkring 8 km fra byen Wrexham.
Byen var vertskap for den nasjonale Eisteddfod i 1945 og 1961
Andamanhavet

Andamanhavet er den delen av Indiahavet som ligger mellom sørkysten av Burma, nordspissen av Sumatra og øygruppene Andamanene og Nikobarene. I nord grenser Andamanhavet til Bengalbukta, og i sør danner Malakkastredet en forbindelse til Sørkinahavet.
Andamanhavet er omkring 1200 km langt (nord-sør) og 650 km bredt (øst-vest), og dekker 797.700 km².
Colwyn Bay

Colwyn Bay (walisisk Bae Colwyn) er en kystby i Conwy i det nordlige Wales. Den ligger ved nordkysten, ved motorveien A55.
Byen har en stor pir med en rekke underholdningstilbud, og en zoologisk have. 
Blant kjente personer fra Colwyn Bay finner man Terry Jones og Timothy Dalton.
Colwyn Bay var vertskap for den nasjonale Eisteddfod i 1910, 1947 og 1995.
Port Blair

Port Blair er hovedstaden i det indiske forbundsterritoriet Andamanene og Nikobarene. Byen ligger på øya South Andaman, og har ca. 112.100 innbyggere.


== Historie ==
Britene begynte å interessere seg for Andamanøyene i 1788; det var da Lord Cornwallis, daværende generalguvernør for India, gav løytnant Archibald Blair og løytnant R.H.Colebrook fra den britiske marine i oppdrag om å kartlegge øyene og rapportere tilbake. Deres rapport anbefalte kolonisering. Allerede året etter grunnla løytnant Blair det første britiske støttepunktet, som ble kalt Port Cornwallis. Senere ble navnet endret til Port Blair. 


== Samferdsel ==
Det går ferger mellom  Port Blair og Kolkata, Chennai og Vishakhapatnam og til øyene rundt. Byens flyplass er Vir Savarkar lufthavn,  med daglige avganger til det indiske fastlandet.


== Bilder ==
Øyvind Leonhardsen

Øyvind «Leo» Leonhardsen (født 17. august 1970) er en norsk fotballtrener og tidligere fotballspiller som er assistenttrener for Mjøndalen Idrettsforening.Han har spilt for Clausenengen, Molde, Rosenborg Ballklub, Wimbledon FC, Liverpool FC, Tottenham Hotspur FC, Aston Villa FC, Lyn og Strømsgodset Toppfotball.
Leonhardsen mottok Kniksen-prisen som årets midtbanespiller i 1991 og 1993, og ble av VG kåret til årets spiller i norsk fotball i 1994, før han dro til Wimbledon og engelsk fotball. Etter stor suksess i Wimbledon, ble han solgt videre til Liverpool i 1997. Senere har han også vært innom Tottenham og Aston Villa, med varierende suksess. Etter ni år i England vendte han våren 2004 hjem til Lyn hvor han totalt spilte 46 kamper. Han gikk gratis til Strømsgodset Toppfotball før 2006-sesongen, og ble da kaptein i klubben. Etter sesongen 2007 valgte Leonhardsen å legge opp som fotballspiller.
Leonhardsen fikk sin A-landslagsdebut som Molde-spiller, i Egil Olsens landslagstrenerdebut mot Kamerun på Bislett stadion i 1990. Til sammen har han 86 landskamper og 19 mål for Norge.
Han ble i mars 2009 ansatt som spillerutvikler i Lyn. Han har senere jobbet som spillerutvikler i Stabæk Fotball.


== Referanser ==


== Eksterne lenker ==
(en) Øyvind Leonhardsen – FIFA 
(en) Øyvind Leonhardsen – UEFA 
(en) Øyvind Leonhardsen – Transfermarkt 
(en) Øyvind Leonhardsen – national-football-teams.com 
(en) Øyvind Leonhardsen – Soccerbase.com 
(en) Øyvind Leonhardsen – FootballDatabase.eu 
(en) Øyvind Leonhardsen – Soccerway 
(en) Øyvind Leonhardsen – EU-Football.info 
(no) Øyvind Leonhardsen – Norges Fotballforbund 
(en) Øyvind Leonhardsen – FBref 
(en) Profil på LFCHistory.net
 Wikiquote: Øyvind Leonhardsen – sitater
Krabi (provins)

Krabi er en provins i Thailand. Hovedstaden er byen Krabi. Den er på fastlandet på Malayahalvøya sør i landet, og vender ut mot Andamanhavet. 
Krabi-provinsen grenser på fastlandet til (fra nord og med klokka) provinsene Phang Nga, Surat Thani, Nakhon Si Thammarat og Trang. Utenfor kysten ligger provinsen og øya Phuket. 
Likesom i Phuket står turistnæringen sterkt i Krabi. Phi Phi-øyene med sine turiststrender og dykkerfasiliteter tilhører Krabiprovinsen, likeså Ko Lanta og Ko Phoda. I nærheten av Au Nang finner man Railay-stranda som er kjent for klippeklatring. Mindre kjent er Long-stranda som ligger 20 minutter fra Krabi lufthavn, som fikk status som internasjonal flyplass i november 2006.
Provinsen hadde i 2004 en befolkning på 421 000 innbyggere. Provinshovedstaden Krabi hadde 29 700 innbyggere, og byen Ao Luk 12 600.
Den 26. desember 2004 ble provinsen rammet av tsunamier utløst av en rekke undersjøiske jordskjelv langs en linje fra vest for Sumatra til Andamanøyene.


== Administrativ inndeling ==
Krabi er inndelt i åtte distrikter (amphoe), som videre er inndelt i 53 kommuner (tambon) og 374 landsbyer (muban).


== Referanser ==


== Eksterne lenker ==
Offisielt nettsted 
(en) Krabi Province – kategori av bilder, video eller lyd på Commons 
(en) Krabi – galleri av bilder, video eller lyd på Commons
Swansea

Denne artikkelen omhandler Swansea i Wales. Se også Swansea (andre betydninger).Swansea (walisisk Abertawe, «Tawes munning») er en by og et hovedområde i det sørlige Wales. Det ligger ved kysten, rett øst for Gowerhalvøya i det tradisjonelle grevskapet Glamorgan. Man mener at navnet Swansea kommer fra norrøn «Sveinsey» («Sveins øy»), og ble innført i perioden da vikinger plyndret kysten av Wales. Byen fikk status som city så sent som i 1969, i forbindelse med innsettelsen av prins Charles som fyrste av Wales.
Bygrensen er trukket med god margin omkring den egentlige byen Swansea, og inkluderer byer som Gorseinon og Loughor, og landsbygd. Swansea er Wales' nest største by etter Cardiff, en status den fikk gjennom sterk vekst da en ble et sentrum for tungindustri i 18. og 19. århundre.
De fleste bygninger i sentrum er moderne, da Swansea ble bombet flere ganger under andre verdenskrig. Utenfor byen er det fine strender og vakkert kystlandskap, og den tidligere fiskerlandsbyen Mumbles (også kjent som Oystermouth) har blitt et turiststed med flere gode restauranter.
Fotballklubben Swansea City AFC spiller i Premier League.


== Eksterne lenker ==
Offisielt nettsted 
(en) Swansea – kategori av bilder, video eller lyd på Commons
Waldorfsalat

Waldorfsalat er en salatrett som består av ulike frukter og grønnsaker blandet i en majonesdressing. Salaten består av en base av eple, valnøtter, drue og selleri. Frukt- og grønnsaker blandes i en majonesdressing, eller en dressing med majones som base, ofte tilsatt pisket krem.
Waldorfsalaten ble laget for første gang til ære for St. Mary’s Hospital for Children den 14. mars i 1896, av hovmester Oskar Tschirky på hotellet Waldorf-Astoria (opprinnelig skrevet med bindestrek) i New York. I dag heter hotellet Waldorf Astoria New York, men navnet blir gjerne forkortet til Waldorf Astoria.
Den opprinnelige waldorfsalaten består av like deler Granny-Smith- og Golden Delicious-epler skåret i små biter, selleri, og majones. Salaten brukes gjerne som en siderett, men den var opprinnelig uten nøtter. Nøtter ble først lagt til i oppskriften fra 1928. Etter hvert lages den også i en rekke vellykkede varianter med ristede nøtter, jordbær, trøffelpuré og med yoghurt (eventuelt rømme eller crème fraîche).
I Norge brukes waldorfsalat ofte som en siderett til tradisjonsretter som serveres under jule- og nyttårsfeiringen, kanskje spesielt til stekt kalkun, men den er også velegnet følge til mye annet. Den er blant annet populær til kalde og varme kyllingretter og andre stekte og kokte kjøttretter, samt til røkt skinke, spekemat og andre retter av fugl (som andebryst).


== Referanser ==


== Eksterne lenker ==
Oppskrift på waldorfsalat på matnyttig.no Arkivert 16. desember 2004 hos Wayback Machine.
Jaffna (distrikt)

Jaffna er et administrativt distrikt i Sri Lankas nordprovins. Hovedstaden, Jaffna, er en av landets folkerikeste byer. Hele området er befolket av tamiler, den nest største befolkningsgruppen i landet. 
På grunn av borgerkrigen på Sri Lanka var ikke Jaffna-distriktet med under folketellingen i 2001. Men en  beregning/fremskriving av folkemengen pr. 2004 lander på 956.055. Distriktet dekker et område på 1.025 km². 
Distriktet omfatter Jaffnahalvøya helt nord på øya Sri Lanka, og i øst også øyene Alanativu, Eluvativu, Delft, Karaitivu, Kayts, Mandaitivu, Nainativu, og Punkudutivu.
De større byene i distriktet er:

Jaffna (med et beregnet folketall på 167.400 innbyggere i 2004).
Chāvākachchēri (115.600 innbyggere).
Point Pedro (85.500 innbyggere).
Velvedditturai (74.400 innbyggere).Deretter kommer blant de andre større befolkningssentra (i rekkefølge fra vest til øst) Pandattarippu, Chankanai, Manipay, Chunnakam, Kankesanturai (nær Jaffnas flyplass Palali), Utumpirai og Nelliadi. 
Jaffnalagunen avskjærer distriktet nesten fullstendig med øya for øvrig. Sør for Jaffnalagunen ligger Kilinochchi-distriktet, som også omfatter en liten del av Jaffnahalvøya. 
Den 26. desember 2004 ble distriktet rammet av tsunamier utløst av en rekke undersjøiske jordskjelv langs en linje fra vest for Sumatra til Andamanene. (Se Tsunamien i Indiahavet 2004). Det var særlig områdene fra Point Pedro og sørøstover som ble rammet, det meste av den sentrale og vestlige delen, og områdene langs Jaffnalagunen, lå "i le" for flodbølgen.
Sundaøyene

Sundaøyene er en øygruppe i Sørøst-Asia. Politisk er de delt mellom Brunei, Øst-Timor, Indonesia og Malaysia. Sundaøyene kan deles i to grupper:

De store Sundaøyer:
Borneo
Sulawesi
Java
SumatraDe små Sundaøyer:
Bali
Flores
Lombok
Sumba
Sumbawa
Timor
Barat Daya-øyene
Tanimbar-øyeneNavnet Sundaøyene kommer fra Pasundan, Vest-Java.


== Referanser ==
Furukorsnebb

Furukorsnebb (vitenskapelig navn Loxia pytyopsittacus) er en fugl i finkefamilien. Lengden er ca. 18 cm, og vekten er mellom 40 og 50 gram. 
Furukorsnebb er vanlig i Norge nord til Nordland. Arten lever i hovedsak av frø fra bartrær, særlig frø fra furu. Om våren og sommeren spiser den også insekter. Furukorsnebb har et spesielt tilpasset nebb som er saksformet. Tidligere trodde man at man kunne skille furukorsnebb fra grankorsnebb på hvilken vei overnebbet krysset undernebbet, dette er ikke riktig. 
Hannen og hunnen ser forskjellige ut. Hannen er rødbrun med brune vinger, mens hunnen er grønngul. Begge kjønn har det karakteristiske kraftige korsnebbet.
Hos furukorsnebb bygger hunnen redet, som kan inneholde opptil 4 egg. Rugetiden er 12–14 dager, og ungene forlater redet etter 16–18 dager.


== Utbredelse ==

Arten finnes opprinnelig i: Hviterussland, Belgia, Danmark, Estland, Finland, Tyskland, Latvia, Litauen, Nederland, Norge, Polen, Portugal, Russland, Storbritannia og Sverige..


== Referanser ==


== Eksterne lenker ==
(en) furukorsnebb i Global Biodiversity Information Facility 
(no) furukorsnebb hos Artsdatabanken 
(sv) furukorsnebb hos Dyntaxa 
(en) furukorsnebb hos Fauna Europaea 
(en) furukorsnebb hos ITIS 
(en) furukorsnebb hos NCBI 
(en) Kategori:Loxia pytyopsittacus – bilder, video eller lyd på Wikimedia Commons 
(en) Loxia pytyopsittacus – galleri av bilder, video eller lyd på Wikimedia Commons 
Loxia pytyopsittacus – detaljert informasjon på Wikispecies
Ostindia

Ostindia er en eldre betegnelse som ble brukt om land i Sør- og Sørøst-Asia, til forskjell fra Vestindia (De vestindiske øyer). Opprinnelig ble navnet Ostindia brukt både om halvøyene Forindia (dvs. Det indiske subkontinent; dagens India, Pakistan og Bangladesh) og Bakindia (dvs. Indokina) samt om De østindiske øyer (dvs. Malayarkipelet). Navnet stammer fra elven Indus og ble brukt bredt om områder i Asia som var påvirket av indisk kultur. Begrepet Ostindia fikk senere en mer snever bruk, og kunne betegne bare Sørøst-Asia og etterhvert bare De østindiske øyer. Begrepet var brukt fra Oppdagelsestiden til 1900-tallet, men er lite brukt i dag.Regioner i De østindiske øyer blir noen ganger navngitt etter hvilke kolonimakter de tidligere tilhørte: De britiske østindiske øyer, også kalt Britisk Ostindia, brukes om Malaysia, De nederlandske østindiske øyer, eller Nederlandsk Ostindia, brukes om Indokina, og De spanske østindiske øyer, eller Spansk Ostindia, brukes om Filippinene.Disse landene ble utforsket av europeiske stormakter i det 16. århundre og de ble etterhvert viktige kilder til handelsvarer, spesielt bomull, indigoplanten og krydder, med en sentral rolle i global handel. De europeiske stormaktene etablerte egne østindiske handelsforetak for dette formålet.


== Se også ==
Malayarkipelet
Gorseinon

Gorseinon er en by i Swansea i det sørlige Wales. Den er dermed en by som ligger innenfor en annen by, og administreres fra Swansea. 
Gorseinon var en liten landsby inntil slutten av det 19. århundre, da gruveindustrien førte til sterk vekst. Nabobyen Loughor har praktisk talt blitt en forstad til Gorseinon.
Byen var vertskap for den nasjonale Eisteddfod i 1980.


== Eksterne lenker ==
Offisielt nettsted 
(en) Gorseinon – kategori av bilder, video eller lyd på Commons
Loughor

Loughor (walisisk Llwchwr) er en lite havneby i Swansea i det sørlige Wales. Den er dermed en by som ligger innenfor og administreres som del av en annen by. I tillegg har Loughor nærmest blitt en forstad til nabobyen Gorseinon, som også tilhører Swansea. En slik konstellasjon er mulig i Storbritannia ettersom bystatus ikke nødvendigvis betyr at man må ha egne administrative organer i moderne forstand. 


== Historie ==

Byen vokste opp rundt den romersk festningen Leucarum. Normannerne reiste en festning over ruinene av denne i 1106, og som kalles Loughor Castle. Den ble reist av Henry de Beaumont, 1. jarl av Warwick, som en del av den normanniske erobringen av Wales, og ligger ved en strategisk vei og vadested. I årenes løp var festningen involvert i flere konflikter, og ble erobret av Llywelyn den store i 1215. I løpet av 1800-tallet forfalt festningen og ble overvokst med eføy. Det walisiske navnet for festningen er Casllwchwr.Byen vokste som en havn og tidlig på 1900-tallet var det store tinn- og stålverker de fremste industriene. Byen Loughor kan bli skilt inn i to områder definert av dagens valgområder, Nedre og Øvre Loughor, som har adskilt historie. Nedre ligger nærmere havet og ligger på lavt i terrenget mens Øvre Loughor, som navnet indikerer ligger høyere opp. Loughor utviklet seg rundt festningen i hva som er Nedre Loughor mens Øvre Loughor har en særskilt bosetningen rundt hva som nå er området rundt veien Glebe Road. Byen Øvre Loughor var godt etablert som en adskilt by på midten av 1800-tallet. I dag er Loughor hovedsakelig en pendlerby for Swansea og Llanelli via Loughor-bruen og har smeltet sammen med nabobyen Gorseinon.


== Skoler ==
Blant de lokalene skolene er grunnskolene Tre Uchaf og Casllwchwr. På motsatt side av førstnevnte er den videregående skolen tilhørende Gower College Swansea.


== Kjente personer ==
James Henry Govier (1910 – 1974), den britiske maleren, som også drev med etsning og gravering ved skolen i Swansea, gjorde et antall bilder av Loughor. Han bodde i Gorseinon og hadde arbeid ved Glynn Vivian kunstgalleri i Swansea, Nasjonalgalleriet i Wales, Nasjonalbiblioteket i Wales og i flere andre nasjonale samlinger.Evan John Roberts (1878 – 1951), en walisisk prest og ledende skikkelse i den walisiske religiøse vekkelsen i 1904-1905, var født i Loughor.


== Referanser ==


== Eksterne lenker ==
Loughors historie
Foto av Loughor og omliggende områder
Sulawesi

Sulawesi (tidligere Celebes) er den tredje største av øyene i Indonesia og en av De store Sundaøyene. Sulawesi er verdens ellevte største øy med et areal på 189 070 km². Øya har drøye 18 millioner innbyggere. 
Øya ligger øst for Borneo, sør for Filippinene, vest for Molukkene og nord for Flores og Timor. Dens karakteristiske form består av fire halvøyer, har flere fjellformasjoner og aktive vulkaner i sentrale strøk. Rantemario (3 478 moh) og Rantekombola (3 455 moh) er de høyeste fjellene. Innsjøene Towuti og Tondano er relativt store.
Sulawesi består av seks provinser: Gorontalo, Sulawesi Barat, Sulawesi Selatan, Sulawesi Tengah, Sulawesi Tenggara, og  Sulawesi Utara. De største byene på øya er Makassar (tidligere Ujung Pandang) på sørvestkysten og Manado (nordspissen). Bitung er en by i nord som er kjent for dykkerturisme.
Øya har et rikt dyreliv med flere sjeldne arter. Bl.a. finnes den sjeldne fuglearten maleos kun på denne øya. For å sikre artens overlevelse har miljøvernorganisasjonen Wildlife Conservation Society kjøpt en strand på øya for at den skal ha en plass å legge eggene sine i fred.. Andre svært spesielle arter som bare finnes på Sulawesi er hjortesvin (Babyrousa) og de to artene av anoa (Bubalus). Øya har svært mange endemiske insektarter.
Sulawesi ligger nær wallacelinjen; enkelte mener den går delvis over øya. Faunaen er blanding av indomalayiske og australasiatiske arter. I tretoppene lever for eksempel typiske asiatiske dyr som celebesmakak (Macaca nigra) og spøkelsesaper (Tarsius)  sammen med kuskuser (Ailurops), som er pungdyr.


== Referanser ==


== Eksterne lenker ==
(en) Sulawesi – kategori av bilder, video eller lyd på Commons
Kystruteskip

Kystruteskip er et fartøy sertifisert for rutetrafikk langs norskekysten innenfor 20 nautiske mil av grunnlinjen, og over åpne, ubeskyttede havstykker lenger enn 25 nautiske mil (liten kystfart).
De første kystruteskipene var dampskip som gjorde det mulig å utvikle relativt regelmessige forbindelser langs hele norskekysten. Det første kystruteskipet var hjuldamperen DS «Constitutionen» på ruten fra Oslo til Kristiansand. I 1842 ble det etablert en kystrute fra Trondheim til Kristiansand via Bergen.
Det første kystruteskipet til Nord-Norge var hjuldamperen DS «Prinds Gustav» som gikk fra Trondheim med kurs nordover 5. mars 1838. Det tok ytterligere 55 år før Hurtigruten var en realitet.
Barking

Barking er også navnet på en by i Stor-London, England. Se Barking, England.Barking er en eldgammel metode for impregnering av seil, fiskeredskap og tauverk. Det som skal impregneres kokes sammen med bark fra løvtrær (bl. a. eik) og får en brun farge. Barking brukes også til garving av huder.